Welpies, lemur en vlermuisie by sentrum in Oudtshoorn | Netwerk24
Welpies, lemur en vlermuisie by sentrum in Oudtshoorn
Deur Jackie Kruger 07 Desember 2018 07:48
Sedert die begin van die somer was die ooievaar besonder bedrywig by die Cango Wildlife Ranch-wildbesigtigingsentrum in Oudtshoorn in die Klein Karoo.
Die nuwelinge wat sedert Oktober daar gebore is, sluit in vyf jagluiperdwelpies, ’n bruin lemur, kolgansies en ’n vrugtevlermuisie.
Die jagluiperdwelpies Thandi, Topas, T’Challa, Troy en Thane by die Cango Wildlife Ranch-wildbesigtigingsentrum in Oudtshoorn. Foto: Cango Wildlife Ranch
Volgens Mare-Lize Warrington, ’n woordvoerder van die sentrum, is die welpies op 20 Oktober gebore in die Jill Bryden-jagluiperdreservaat wat deel van die sentrum is.
Dit gaan voor die wind met die welpies en hul ouers, Pippa en Parker, en almal is perdfris en gesond, sê Warrington.
Thor, nog ’n jagluiperdwelpie by die sentrum wat ’n maand ouer is, gaan nou aan die nuwe luiperdgesin bekend gestel word in die hoop dat hy deel daarvan kan word. Foto: Cango Wildlife Ranch
Die bruin lemur-ma en -baba. Foto: Cango Wildlife Ranch
Volgens inligting van die sentrum is daar minder as 71 000 jagluiperds in die natuur oor. Die sentrum het ten doel om die spesie van uitsterwing te red en die genetiese diversiteit van die jagluiperd te versterk. Die sentrum is sedert 1986 betrokke by die teel van jagluiperds.
Volgens Warrington is die welpies Thandi, Topas, T’Challa, Troy en Thane gedoop. Daar word nou gepoog om Thor, ’n ander welpie by die sentrum wat ’n maand ouer is, deel te maak van die familie.
Mense wat die Valley of Ancients besoek en mooi kyk, sal die klein vlermuisie sien vasklou aan sy ma, sê Warrington.
Op pad na Cheetahland sal besoekers die lemur sien. Dit is nog nie bekend wat die kleintjie se geslag is nie.
Vir meer inligting besoek https://www.facebook.com/CangoWildlifeRanch/.
Die bruin lemur-baba van naderby.Foto: Cango Wildlife Ranch
’n Vrugtevlermuis en haar kleintjie by die Cango Wildlife Ranch-wildbesigtigingsentrum in Oudtshoorn. Foto: Cango Wildlife Ranch
Meer oor: Oudtshoorn | Geboortes | Bewaring | Omgewing
KYK: Man bring 48 uur saam met aasvoëls deur
KYK: Meerkatjies steel harte in Oudtshoorn